CELEX: 32016D1176
Language: et
Date: 2016-07-18 00:00:00
Title: Komisjoni rakendusotsus (EL) 2016/1176, 18. juuli 2016, teatavate Hiina Rahvavabariigist ja Taist pärit tempermalmist valatud keermestatud toruliitmike impordi suhtes kohaldatavate dumpinguvastaste meetmete osalise vahepealse läbivaatamise lõpetamise kohta

19.7.2016   
            
            
               ET
            
            
               Euroopa Liidu Teataja
            
            
               L 193/115
            
         KOMISJONI RAKENDUSOTSUS (EL) 2016/1176,
   18. juuli 2016,
   teatavate Hiina Rahvavabariigist ja Taist pärit tempermalmist valatud keermestatud toruliitmike impordi suhtes kohaldatavate dumpinguvastaste meetmete osalise vahepealse läbivaatamise lõpetamise kohta
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed, (1) eriti selle artikli 9 lõiget 1,
   ning arvestades järgmist:
   1.   MENETLUS
   
   
               (1)
            
            
               Nõukogu rakendusmäärusega (EL) nr 430/2013 (2) kehtestati dumpinguvastased meetmed teatavate Hiina Rahvavabariigist (edaspidi „Hiina“) ja Taist pärit tempermalmist valatud keermestatud toruliitmike impordi suhtes pärast määruse (EÜ) nr 1225/2009 (edaspidi „alusmäärus“) artikli 5 kohast uurimist.
            
         
               (2)
            
            
               25. novembril 2015 algatas Euroopa Komisjon (edaspidi „komisjon“) alusmääruse artikli 11 lõike 3 kohaselt osalise vahepealse läbivaatamise seoses Hiina Rahvavabariigist ja Taist pärit tempermalmist valatud keermestatud toruliitmike impordiga. Komisjon avaldas algatamisteate Euroopa Liidu Teatajas
                   (3) (edaspidi „algatamisteade“).
            
         
               (3)
            
            
               Komisjon algatas Hiina suhtes läbivaatamise pärast taotlust, mille esitas seoses Hiinast pärit impordiga 2. märtsil 2015 Metpro Limited (edaspidi „taotleja“), kes on teatavate tempermalmist valatud keermestatud toruliitmike importija. Taotleja taotles läbivaatamist, et teha kindlaks, kas juhtmekarbikute liitmikud (põlve-, looga- ja T-kujulised) standardse meeterkeermega 1,5 mm vastavalt ISO meetermõõdustiku vormile BS3643 (edaspidi „võimalik väljajäetav toode“) tuleks rakendusmääruse (EL) nr 430/2013 toote määratlusest välja jätta. Kuna meetmed kehtivad ka Taist pärit impordi suhtes, otsustas komisjon oma initsiatiivil algatada läbivaatamise ka Taist pärit impordi suhtes. Taotlus sisaldas piisavat tõendusmaterjali, õigustamaks läbivaatamise algatamist.
            
         
               (4)
            
            
               Algatamisteates kutsus komisjon huvitatud isikuid läbivaatamises osalemiseks komisjoniga ühendust võtma. Lisaks teavitas komisjon läbivaatamise algatamisest spetsiaalselt taotluse esitajat, teadaolevaid liidu tootjaid, teadaolevaid eksportivaid tootjaid Hiinas ja Tais ning Hiina ja Tai ametiasutusi, teadaolevaid importijaid, tarnijaid ja kasutajaid, kaubandusettevõtjaid, aga ka üht ühendust, ja kutsus neid selles osalema.
            
         
               (5)
            
            
               Huvitatud isikutel oli võimalus esitada läbivaatamise algatamise kohta märkusi ning taotleda komisjonilt kaubandusmenetluses ärakuulamise eest vastutavalt ametnikult enda ärakuulamist.
            
         2.   LÄBIVAATAMISE TAOTLUSE TAGASIVÕTMINE JA MENETLUSE LÕPETAMINE
   
   
               (6)
            
            
               5. aprillil 2016. aastal komisjonile saadetud kirjas võttis taotleja oma läbivaatamise taotluse tagasi.
            
         
               (7)
            
            
               Alusmääruse artikli 9 lõike 1 ja artikli 11 lõike 5 kohaselt võib juhul, kui kaebuse esitaja võtab oma kaebuse tagasi, läbivaatamise lõpetada, kui see lõpetamine ei ole vastuolus liidu huvidega.
            
         
               (8)
            
            
               Komisjon otsustas dumpinguvastase läbivaatamise Hiina osas lõpetada, sest uurimise käigus ei ilmnenud ühtegi asjaolu, mis oleks näidanud, et lõpetamine oleks vastuolus liidu huvidega.
            
         
               (9)
            
            
               Tai osas ei andnud ükski teadaolevatest äriühingutest ja ametiasutustest, kellega ühendust võeti, võimaliku väljajätmisega seotud toote osas tehtud uurimise jaoks asjakohast teavet, mis oleks võimaldanud läbivaatamist teha. Ükski teadaolevatest importijatest, kellega ühendust võeti, ei teatanud, et impordib Taist võimaliku väljajätmisega seotud toodet. Uurimisel ei ilmnenud mingit muud asjakohast teavet, mis võinuks olla toote määratluse läbivaatamise aluseks.
            
         
               (10)
            
            
               Kuna taotleja võttis Hiina osas taotluse tagasi ja puudub muu asjakohane teave Tai osas, tuleb läbivaatamine Tai osas ex officio alusmääruse artikli 9 lõike 2 ja artikli 11 lõike 5 kohaselt lõpetada.
            
         
               (11)
            
            
               Huvitatud isikuid teavitati sellest ja neile anti võimalus esitada märkusi. Tähtajaks ei esitatud ühtegi märkust.
            
         
               (12)
            
            
               Seega otsustab komisjon, et teatavate Hiinast ja Taist pärit tempermalmist valatud keermestatud toruliitmike impordi suhtes kohaldatavate dumpinguvastaste meetmete osaline vahepealne läbivaatamine tuleb lõpetada.
            
         
               (13)
            
            
               Käesolev otsus on kooskõlas alusmääruse artikli 15 lõike 1 alusel moodustatud komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Teatavate praegu CN-koodi ex 7307 19 10 (TARICi kood 7307191010) alla kuuluvate tempermalmist valatud keermestatud toruliitmike (välja arvatud surveliitmike põhidetailid, milles kasutatakse ISO DIN 13 kohast meeterkeeret, ning tempermalmist valatud keermestatud ümmargused kaaneta harukarbid) impordiga seotud osaline vahepealne läbivaatamine lõpetatakse.
   Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 18. juuli 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 343, 22.12.2009, lk 51.
   
      (2)  Nõukogu 13. mai 2013. aasta rakendusmäärus (EL) nr 430/2013, millega kehtestatakse lõplik dumpinguvastane tollimaks Hiina Rahvavabariigist ja Taist pärit tempermalmist valatud keermestatud toruliitmike impordi suhtes, nõutakse lõplikult sisse sellise impordi suhtes kehtestatud ajutine tollimaks ning lõpetatakse menetlus Indoneesia suhtes (ELT L 129, 14.5.2013, lk 1).
   
      (3)  Teade Hiina Rahvavabariigist ja Taist pärit tempermalmist valatud keermestatud toruliitmike impordi suhtes kohaldatavate dumpinguvastaste meetmete osalise vahepealse läbivaatamise algatamise kohta (ELT C 392, 25.11.2015, lk 14) ja algatamisteate parandus (ELT C 52, 11.2.2016, lk 27).